ส่วนที่1

ข้อมูลสรุป (Executive Summary)

กลุ่มบริษัทฯประกอบด้วย บริษัท ดี อี แคปปิตอล จำกัด (มหาชน) และ บริษัท ไดสตาร์เชน จำกัด
(“กลุ่มบริษัทฯ”) ดำเนินธุรกิจขายเช่าซื้อสินค้ายี่ห้อ “ไดสตาร์” ประเภทเครื่องใช้ไฟฟ้าภายในบ้าน
เครื่องใช้สำนักงาน รถจักรยานยนต์ และอื่นๆ พร้อมบริการก่อนและหลังการขายถึงบ้าน อาทิ
บริการจัดส่งสินค้า และเก็บค่างวดเช่าซื้อ เป็นต้น
ให้แก่กลุ่มลูกค้าระดับกลาง-ล่างที่อาศัยอยู่นอกเขตเทศบาลในจังหวัดต่างๆ โดยกลุ่มบริษัทฯ
ซื้อสินค้าจากผู้ผลิตและจัดจำหน่ายเพียงรายเดียว คือ บมจ. ไดสตาร์ อิเลคทริก คอร์เปอเรชั่น
เพื่อนำมาขายเช่าซื้อให้แก่ผู้บริโภคและตัวแทนฯ ด้วยนโยบายการขายเช่าซื้อแบบเข้าถึงตัวลูกค้า
ผ่านช่องทางการจัดจำหน่าย 2 รูปแบบ คือ 1) การขายเช่าซื้อผ่านสาขา
ซึ่งพนักงานบริษัทจะเป็นผู้ดำเนินการขายเช่าซื้อให้แก่ผู้บริโภค และ 2)
การขายเช่าซื้อผ่านตัวแทนขายเช่าซื้อ ซึ่งกลุ่มบริษัทฯจะขายเช่าซื้อให้แก่ตัวแทนฯ
โดยให้สิทธิในการนำสินค้าไปจำหน่ายให้แก่ผู้บริโภคต่อไปทั้งในรูปแบบการขายสดและเช่าซื้อ ทั้งนี้
ผู้บริโภคจะได้รับสินค้าและบริการในราคาและรูปแบบเดียวกันทั้งจากสาขาและตัวแทน

บริษัทฯถือหุ้น ไดสตาร์เชน ในสัดส่วนร้อยละ 99.99
โดยบริษัททั้งสองดำเนินธุรกิจเสมือนเป็นบริษัทเดียวกัน เนื่องจากมีประเภทธุรกิจ
ลักษณะการดำเนินงาน และผู้บริหารชุดเดียวกัน ต่อมาในปี 2547
กลุ่มบริษัทฯได้ปรับโครงสร้างกลุ่มเพื่อให้เกิดความชัดเจนในการดำเนินกิจการ
รวมทั้งการประหยัดค่าใช้จ่ายและเพิ่มประสิทธิภาพการบริหารงานภายใน
โดยบริษัทฯได้เข้าซื้อทรัพย์สินและรับโอนย้ายพนักงานทั้งหมดจาก ไดสตาร์เชน
ตามมูลค่าทางบัญชีรวม 540.91 ล้านบาท อย่างไรก็ตาม ณ
วันปรับโครงสร้างไม่ได้ทำให้เกิดการเปลี่ยนแปลงอย่างมีนัยสำคัญในแง่ภาพรวมของกลุ่มบริษัทฯ
ซึ่งภายหลังการปรับโครงสร้างดังกล่าว ไดสตาร์เชน มีผลขาดทุนสะสมคงเหลือ 94.82 ล้านบาท
และมีนโยบายการดำเนินธุรกิจด้านการบริหารบัญชีลูกหนี้ที่มีปัญหา (Distressed Assets
Management)
โดยปัจจุบันได้ประมูลซื้อสิทธิเรียกร้องลูกหนี้เช่าซื้อรถยนต์ของสถาบันการเงินที่ได้ปิดดำเนินกิจการไปแล้วจากกองทุนเพื่อการฟื้นฟูระบบสถาบันการเงินเพื่อนำมาบริหารการเก็บเงิน

นอกจากนี้กลุ่มบริษัทฯ ยังดำเนินธุรกิจขายและให้เช่าซื้อรถยนต์
ซึ่งส่วนใหญ่เป็นรถรับจ้างสาธารณะ(แท็กซี่)
โดยเริ่มดำเนินการขายและให้เช่าซื้อรถรับจ้างสาธารณะ(แท็กซี่) ตั้งแต่ปี 2548 เป็นต้นมา

บริษัทฯ ตระหนักถึงความสำคัญในการบริหารและจัดการลูกหนี้เช่าซื้อ และ
เพื่อให้สอดคล้องกับหลักความระมัดระวังมากยิ่งขึ้นบริษัทฯ มีนโยบายทางบัญชีดังนี้

1.  การประมาณการหนี้สงสัยจะสูญสำหรับลูกหนี้ตามสัญญาเช่าซื้อ
    โดยตั้งค่าเผื่อหนี้สงสัยจะสูญจากลูกหนี้เช่าซื้อโดยใช้รายงานอายุลูกหนี้เป็นเกณฑ์
    ซึ่งคำนวณจากลูกหนี้ตามสัญญาเช่าซื้อหักด้วยดอกผลเช่าซื้อรอตัดบัญชี
    และพิจารณาจากประสบการณ์การเก็บเงินในอดีต การวิเคราะห์อายุลูกหนี้
    และตามสถานะปัจจุบันของลูกหนี้คงค้าง ณ. วันที่ในงบดุลของกลุ่มบริษัทฯ
    โดยมีหลักเกณฑ์การตั้งค่าเผื่อหนี้สงสัยจะสูญสำหรับลูกหนี้ปกติที่อัตราร้อยละ 1
    และเพิ่มขึ้นตามอายุลูกหนี้ตามลำดับจนกระทั่งสำรองเต็มจำนวนสำหรับลูกหนี้ที่ค้างชำระตั้งแต่
    12 เดือนขึ้นไป ค่าเผื่อหนี้สงสัยจะสูญในปี 2549 เพิ่มขึ้น 33.31 ล้านบาท

2.  บริษัทฯ มีนโยบายการหยุดรับรู้รายได้สำหรับลูกหนี้ค้างชำระเกินกว่า 3 งวด
    ซึ่งเป็นไปตามแนวทางปฏิบัติของสมาคมนักบัญชีและผู้สอบบัญชีรับอนุญาตแห่งประเทศไทย (
    ปัจจุบัน คือ สภาวิชาชีพบัญชี)

ปัจจุบัน บริษัทฯมีทุนจดทะเบียน 528 ล้านบาท เรียกชำระแล้ว 528 ล้านบาท แบ่งเป็นหุ้นสามัญ
528 ล้านหุ้น มูลค่าที่ตราไว้หุ้นละ 1 บาท

ณ วันที่ 21 กุมภาพันธ์ 2550 บริษัท ดี อี แคปปิตอล จำกัด (มหาชน)
ได้แจ้งข้อมูลเพิ่มเติมต่อตลาดหลักทรัพย์แห่งประเทศไทยว่า ปัจจุบันบริษัท ไมด้า แอสเซ็ท จำกัด
(มหาชน) ได้เข้ามาเป็นผู้ถือหุ้นรายใหญ่ของบริษัทฯ โดยมีสัดส่วนการถือหุ้นร้อยละ 12.95
และทางบริษัทฯ ได้หยุดการปล่อยสินเชื่อใหม่สำหรับเช่าซื้อเครื่องใช้ไฟฟ้ามาระยะหนึ่งแล้ว
ในส่วนของรถแท็กซี่จะหยุดปล่อยสินเชื่อการให้เช่าซื้อรถยนต์นับแต่นี้เป็นต้นไป
เนื่องจากพอร์ตรถแท็กซี่ของบริษัทฯ ปัจจุบันมีมูลค่าน้อย ไม่คุ้มต่อค่าใช้จ่ายในการดำเนินการ
ทางบริษัทฯ จะเก็บเงินจากพอร์ตลูกหนี้เดิมเท่านั้น
โดยอาศัยความร่วมมือระหว่างเครือข่ายของบริษัท ไมด้า แอสเซ็ท จำกัด (มหาชน) บริษัทฯ
จะมีเงินสดเหลือจากการเก็บเงินของลูกหนี้ซึ่งจะสามารถลงทุนในธุรกิจอื่นได้ทันที
โดยธุรกิจที่จะลงทุนนั้นยังอยู่ในขั้นตอนของการเจรจา
ซึ่งหากมีความชัดเจนทางบริษัทจะเปิดเผยข้อมูลผ่านทางตลาดหลักทรัพย์แห่งประเทศไทยให้ทราบต่อไป

สำหรับความเสี่ยงในการดำเนินงานของบริษัท เปิดเผยอยู่ในหัวข้อ “ ปัจจัยเสี่ยง ”